Tiedote 8.5.2019

**Kirjapaja** julkaisee kesällä ja syksyllä monipuolisen valikoiman uutuuksia. Elämää ja tämän päivän ilmiöitä pohditaan eri kanteilta kiinnostavasti. Mikä pitää ihmiset yhdessä?, kysytään. Myös vanhemman ja aikuisen lapsen suhde ristiriitoineen nostetaan tarkasteluun. Entä yhteiskuntaamme pirstovat vastakkainasettelut, tavarasuhteemme sekä ympäristön ja ilmastonmuutoksen herättämät tunteet – mitä niistä pitäisi ajatella?

Alla poimintoja tuotannosta. Kirjailijanimiä ovat lisäksi mm. **Antti Nylén**, **Hannu Mäkelä**, **Arto Teronen**, **Jouko Vuolle**, **Taina Laane**, **Taina Kinnunen** et al, **Anna-Mari Kaskinen**, **Maija Paavilainen**, **Lauri Maarala**, **Sini Mikkola**, **Jari Jolkkonen** ja **Juha M. Itkonen**.

**Katriina Järvisen** ja **Laura Kolben** teos *Sopivia ja sopimattomia – Lempi, luokka ja suomalainen parisuhde* vie tutkimusmatkalle suomalaiseen parisuhteeseen ennen ja nyt. Kun mennään yhteen, mukana tulevat lähiyhteisö, suku ja sen arvostukset, myös ristiriidat.

**Kari Kanala** ja **Milla Mäkitalo** kysyvät teoksessaan *Suhteellista – Pilkettä & pohdintaa parisuhteesta,* onko parisuhteessa tärkeämpää olla oikeassa vai onnellinen. Miten ollaan me ja silti sinä ja minä? Parisuhdeasiaa ammennetaan hauskassa mutta syvällisessä muodossa.

**Hannele Törrönen** käsittelee vanhemman ja aikuisen lapsen kipeitä ristiriitoja teoksessaan *Väärin rakastettu?* Mistä jännite ja viileät välit johtuvat, pitääkö aina vain ymmärtää?

*Enää en pelkää – Kirja rakkaudesta* kertoo siitä, miten rakkaus kannattelee meitä. Se on luottamusta elämään ja omavoimaisuudesta luopumista, hetkelle avautumista, kirjoittaa **Tommy Hellsten** suurten elämänmuutosten jälkeen syntyneessä teoksessaan.

**Laura Honkasalo** tarinoi rakkaista, rasittavista tavaroista teoksessaan *Kaapin henki – Tavaravaivaisen tunnustuksia*. Esineitä säilötään ja niihin liittyy monenlaisia tunnesiteitä, emmekä aina edes huomaa sitä.

Ympäristöahdistuksen ja toivon tulkkina tunnettu **Panu Pihkala** pohtii uudessa kirjassaan *Mieli maassa? – Ympäristötunteet*, miten eri tunteet liittyvät luontoon ja ympäristön tilaan.

**Asta Lepän** ajankohtainen kirja *Sävyttömät sanat* tuo tarkasteluun aikamme vastakkainasetteluja suosivan keskustelukulttuurin ja kysyy: onko myötätunto kadonnut?

**Reijo Laatikaisen** *Taltuta lievä tulehdus – Eroon piilevästä vaivasta ravinnolla ja elämäntavoilla* neuvoo, miten kansansairaustenkin taustalla todettua vaivaa voidaan ennaltaehkäistä ruokavalintojen ja terveellisten elämäntapojen avulla.

**Liitteinä** Kirjapajan syksyn tuotanto 2019, word-tiedosto ja pdf.

Linkki katalogiin: <https://issuu.com/kirjapaja/docs/kirjapaja_syksy_2019>

**Lisätietoja**: Kirjapaja, viestintäpäällikkö Marja-Liisa Saraste, [marja-liisa.saraste@kirjapaja.fi](mailto:marja-liisa.saraste@kirjapaja.fi); 040 553 4757 **Arvostelukappaletilaukset:** Minna Vatja, [minna.vatja@kirjapaja.fi](mailto:minna.vatja@kirjapaja.fi)

